जनैं पूर्णिमाको अवसरमा मुगुमा झाँक्री मेला 
जनैपूर्णीमा अवसर पारेर जिल्लाका बिभिन्न गाउँबस्तीमाहरुमा कुल देवीदेवताको पुजा तथा झाँक्री मेलाले लागेको छ । 
मुगु — जनैपूर्णीमा अवसर पारेर जिल्लाका बिभिन्न गाउँबस्तीमाहरुमा कुल देवीदेवताको पुजा तथा झाँक्री मेलाले लागेको छ । श्रीनगर गाविसको छत्यालबाडा, कार्कीबाडा गाविसको भामबाडा, ढुम, तलितुम, निगाले, पिना गाविसको बालै कोटीला, पिना, झयारी, रुगा, रोवा गाविसको प्रत्येक बस्तीमा बिहीबार झाँक्री मेला लागेको छ ।श्रीनगर गाविसस्थित छत्यालबाडा गाउँको प्रमुख देवता खापर मष्टो, भवानीलगायत देवताका झाक्रीलाई बिहानै त्रिबेणी नदीमा लगेर नुहाई धुवाई गरि बाजा गाजाका साथ गाउँमा नचाएका छन् । छत्यालबाडा गाउँका महिला पुरुषले हातहातमा फुलमाला रातो अक्षेता धुप बालेर त्रिबेणीबाट नुहाएर आएका एक दर्जन धामी झाक्रीहरुलाई टिका लगाई दिएर आशिर्वाद मागेका छन् । झाक्री नाचेको हेर्न सदरमुकामबाट कर्मचारी तथा स्थानीयबासीको छत्यालबाडा गाउँमा भीड लागेको थियो । सिमित पुरुष मात्र झाक्री नभएर महिला पनि देवीदेवताको झाँक्री बनेर नाचेका छन् । महिलाहरुले ५ बर्ष भन्दा मुनिका आफनो छोराछोरीलाई बोक्सी हटाउन झाक्रीसित झारफुक गर्न लगाएका छन् । अझै गाउँघरमा औषधि भन्दा झाँक्रीको बढी बिश्वास गर्ने गरिएको छ ।जनैपूर्णीमाको अवसरमा मुगुको बिभिन्न गाउँबस्तीहरुमा झाक्री मेला लाग्ने गरेको श्रीनगर गाविस वडान ५ का खडकराज मल्लले बताए । पुरानो चाल चलन धर्म साँस्कृति बिस्तारै हराउँदै जाँदा चिन्ता लागेको पनि उनले बताए । छायाँनाथ, ऋणीमोक्ष, खेष्मामालिका तिर्थस्थलमा दर्शन गएका धामी झाक्री तिर्थालु पनि फर्किएर जनैपूर्णीमा आ–आफनो गाउँघरमा रहेको देवि देवताको मन्दिरमा पुजापाठ गरि झाक्री नाच्ने गरेका छन् ।रारा गाविसको बिजयी देवता, भीई गाविसको गुरु देवता, फोतु गाविसको गुरु र नेर गाउँको महादेव शिवजी देवताको मठ मन्दिरमा स्थानीयले पुजापाठ गरि राति देउडा मेला र दिउसो झाक्री मेला लाग्ने गरेको छ । हिउँदमा तराई झरेका देवी देवता जनैपूर्णीमामा हिमाल मानसरोवर तिर उक्लने र दशैं पछि फेरी देवीदेवता तराई झर्ने गरेको बुढापाकाहरुको भनाई छ । जनैपूर्णीमा देखि कार्तिक पूर्णीमासम्म मुगुको गाउँबस्तीमा रहेका देवी देवताको पुजा आज गर्ने झाक्रीहरु नाच्ने गरेको फोतु गाविस वडान ३ का गुरा देवताका झाक्री भक्तबहादुर शाहीको भनाई छ । तस्विरहरु: राजबहादुर शाही/कान्तिपुर